દાહોદ | દાહોદ વડાપ્રધાન નરેન્દ્ર મોદી એક તરફ સ્વચ્છતા અભિયાનના નામે લાખોનો ખર્ચો કરે છે ત્યારે બીજી તરફ સ્માર્ટ સિટી બનવા જઇ રહેલા દાહોદના તાજેતરમાં જ નવનિર્માણ પામેલા બસ સ્ટેન્ડ પરિસરમાં પારાવાર ગંદકીની ભરમાર જોવા મળી રહી છે. દાહોદના સ્ટેશન વિસ્તારમાં આવેલ બસ સ્ટેન્ડ વિસ્તારમાં પરિસરમાં ચારેતરફ ખુલ્લેઆમ ગંદકીના ઢગ જોવા મળી રહ્યા છે. દાહોદ બસ સ્ટેન્ડ પરિસરનો એકેય ખૂણો ગંદકીથી બાકાત નથી.દાહોદ શહેરમાં વિવિધ રોગના દર્દીઓની સંખ્યા બેફામ ગતિએ વધી રહી છે ત્યારે ગરીબ આદિવાસીઓ જે મજૂરીકામ માટે જવા માટે બસનો સહારો લે છે તે જ પડે છે તેનું સમગ્ર પરિસર બીમારીઓને નિમંત્રણ આપતું બની જતા આ બાબત નગરમાં ચર્ચાનો વિષય બનવા પામી છે. ત્રણ વર્ષ પૂર્વે દાહોદના પ્રકૃતિ મિત્ર મંડળ દ્વારા બસ સ્ટેન્ડના પાછલા ભાગે મોટા પાયે વૃક્ષારોપણ થયું હતું. ત્યાં આજે તે પૈકીનો એકપણ વૃક્ષ જોવા મળતું નથી. બલ્કે આ જગાએ ચોતરફ ક્રિયા કરતા મુસાફરો તેમજ પ્લાસ્ટિકજન્ય ગંદકીથી ખદબદતું થવા પામ્યું છે. અહીંના કોન્ટ્રાકટ બેઝથી કામ કરતા સફાઈકર્મીઓ કચરો એકઠો કરી યોગ્ય નિકાલ કરવા બદલે રોજ રાતના તેને સળગાવતા હોઈ આસપાસના વિસ્તારો ધુમાડાગ્રસ્ત બની જાય છે.